Na temelju članka 73. Statuta Obrtničke škole Školski odbor Obrtničke škole Bjelovar na sjednici od 30. 06. 2020. godine donosi

PRAVILNIK O STJECANJU I KORIŠTENJU VLASTITIH PRIHODA

OBRTNIČKE ŠKOLE BJELOVAR

Članak 1.

Ovim Pravilnikom se regulira način stjecanja i korištenja prihoda ostvarenih od obavljanja samostalne djelatnosti i iznajmljivanja školskog prostora koji se ne financiraju iz državnog proračuna.

Obrtnička škola Bjelovar ( dalje: Škola) može vlastite prihode ostvarivati samo djelatnostima kojima ne ometa ostvarivanje nastavnog plana i programa i optimalno odvijanje nastavnog procesa.

Vlastiti prihodi Obrtničke škole Bjelovar ( dalje: Škola), su prihodi od obavljanja samostalne djelatnosti i od iznajmljivanje školskog prostora i opreme.

**Samostalna djelatnost**

Članak 2.

Prihodi od samostalne djelatnosti smatraju se prihodi od :

1. Prihodi ostvareni radom školske radionice ( izrada klupa, izrada polica i dr.)
2. Prihodi ostvareni od djelatnosti posredovanja za povremeni rad redovnih učenika ( učenički servis)
3. Prihodi od zakasnina u školskoj knjižnici
4. Prihodi od prodaje vlastitih prihoda učeničke zadruge
5. Prihodi od provođenja programa obrazovanja odraslih polaznika
6. Prihodi od donacija i pomoći
7. Prihodi od kamata po računu

Članak 3.

Odluku o trošenju dobiti donosi Školski odbor na prijedlog ravnatelja, uz prethodnu suglasnost upravnog odjela za obrazovanje, kulturu i sport Bjelovarsko-bilogorske županije.

Članak 4.

Prihodi od donacija i pomoći prvenstveno se koriste u svrhe i na način predviđen ugovorom o donaciji, odnosno odlukom o pomoći/ donaciji.

**Iznajmljivanje školskog prostora i opreme**

Članak 5.

Prihodima od iznajmljivanja školskog prostora smatraju se prihodi od iznajmljivanja školskih radionica, učionica za teorijsku nastavu, informatičkih učionica, prostor za postavljanje automata za pića te prihodi od iznajmljivanja ostalih prostora.

Školski odbor donosi odluku o formiranju cijene.

Za iznajmljivanje prostora i opreme potrebno je prethodno dobiti suglasnost Školskog odbora i Osnivača.

Članak 6.

Smatra li potrebnim, Školski odbor može raspisati javni natječaj za iznajmljivanje školskog prostora, koji može objaviti u jednom od lokalnih tjednika, medijima, internetskim stranicama škole, oglasnoj ploči u školi ili pribaviti ponude izravno od potencijalnih korisnika.

Članak 7.

Najpovoljnijom ponudom smatrat će se ponuda koja, uz ispunjavanje svih natječajnih uvjeta, sadrži i najviši iznos najamnine.

Članak 8.

Troškovi nastali iznajmljivanjem školskog prostora u cijelosti se pokrivaju prihodima

ostvarenim iznajmljivanjem školskog prostora, a dobit ostaje školskoj ustanovi.

Ostvarenu dobit od iznajmljenog školskog prostora škola je obvezna utrošiti za podmirenje materijalnih troškova te za redovito i investicijsko održavanje školskog prostora koji se iznajmljuje i osnovnih sredstava.

Članak 9.

Odluku o trošenju dobiti donosi Školski odbor na prijedlog ravnatelja, uz prethodnu suglasnost župana.

**Korištenje i raspodjela vlastitih prihoda**

Članak 10.

Predmet korištenja vlastitih prihoda odnosi se isključivo na naplaćeni iznos vlastitih prihoda.

Troškovi nastali obavljanjem vlastite djelatnosti u cijelosti se pokrivaju prihodima ostvarenim tom djelatnošću, a dobit ostaje školi koja ju mora upotrijebiti za unapređivanje osnovne djelatnosti.

Rashodi vlastite djelatnosti su:

* materijalni rashodi poslovanja vezani za obavljanje pojedine vlastite djelatnosti te
* rashodi za zaposlene koji su uključeni u obavljanje pojedine vlastite djelatnosti te ukupno ne mogu iznositi više od 60% ostvarenih vlastitih prihoda

Vlastiti prihodi po svakoj djelatnosti raspodjeljuju se financijskim planom Škole.

**Praćenje vlastitih prihoda i izvješćivanje**

Članak 11.

Za djelatnosti koje se uređuju ovim Pravilnikom računovodstvo Škole dužno je u knjigovodstvu osigurati podatke pojedinačno po vrstama prihoda i primitaka , rashoda i izdataka , kao i o stanju imovine , obveza i izvora vlastitih prihoda.

Po odluci Osnivača Škola se izuzima od obveze uplate vlastitih prihoda u nadležni proračun.

Ako su vlastiti prihodi uplaćeni u nižem opsegu nego je iskazano u financijskom planu Škola može preuzeti i plaćati obveze samo u visini stvarno uplaćenih , odnosno raspoloživih sredstava.

Uplaćeni i preneseni , a manje planirani vlastiti prihodi mogu se izvršavati samo iznad iznosa iskazanih u financijskom planu , a do visine uplaćenih , odnosno prenesenih sredstava.

Uplaćeni i preneseni , a neplanirani vlastiti prihodi mogu se koristiti prema naknadno utvrđenim aktivnostima , projektima u proračunu uz prethodnu suglasnost Upravnog odjela za financije najmanje dva puta godišnje.

Vlastiti prihodi naplaćeni tijekom jedne kalendarske godine koji se ne utroše za pokrivanje troškova sukladno ovom pravilniku u toj kalendarskoj godini prebacit će se u sljedeću kalendarsku godinu za podmirenje iste vrste troškova.

Članak 12.

Ovaj Pravilnik stupa na snagu danom donošenja.

 Predsjednik Školskog odbora:

 Tomislav Balenović, struč.spec.ing.el.

KLASA: 003-05/20-01/02

URBROJ: 2103-66-01-20-1

Bjelovar, 30.06.2020.